Տայրոն Մինգս

Տայրոն Մինգս (անգլ.՝ Tyrone Mings, մարտի 13, 1993(1993-03-13), Բաթ, Սոմերսեթ, Անգլիա, Միացյալ Թագավորություն), անգլիացի պրոֆեսիոնալ ֆուտբոլիստ։ Ներկայումս հանդես է գալիս Աստոն Վիլլայի և Անգլիայի ազգային հավաքականի կազմում։ Խաղում է կենտրոնական պաշտպանի դիրքում։


== Ակումբային կարիերա ==


=== Իպսվիչ Թաուն ===
Մինգսը հանդես է եկել Սաութհեմպտոնի և Բրիստոլ Ռովերսի ակադեմիաներում։ Ֆուտբոլիստի կարիերան նա սկսեց Անգլիայի ցածր դիվիզիոններում՝ խաղալով Եյթ Թաունի ու Չիպենհեմ Թաունի կազմում և համատեղելով ֆուտբոլը բարմենի աշխատանքի հետ։ 2013 թվականին Մինգսը 10.000 ֆունտ ստերլինգի դիմաց տեղափոխվեց Իպսվիչ Թաուն։ Իր պրոֆեսիոնալ դեբյուտը նշեց մայիսի 4-ին՝ թիմի մեկնարկային կազմում խաղադաշտ դուրս գալով Բարնլիի դեմ խաղում։ Օգոստոսի 27-ին Մինգսը երկարաձգեց իր պայմանագիրը մինչև 2015 թվականը։ 2014 թվականի ապրիլի 12-ին անգլիացին գոլային փոխանցման հեղինակ դարձավ Դոնկաստեր Ռովերսի դեմ խաղում՝ օգնելով իր թիմին հաղթել 2-1 հաշվով։ Սեպտեմբերի 20-ին Մինգսը երկարաձգեց իր պայմանագիրը Իպսվիչ Թաունի հետ մինչև 2017 թվականը։ Սեպտեմբերին նա ճանաչվեց Չեմպիոնշիպի ամսվա լավագույն ֆուտբոլիստ։ Իր առաջին գոլը պրոֆեսիոնալ կարիերայում խփեց 2015 թվականի փետրվարի 24-ին՝ Բիրմինգհեմ Սիթիի դեմ խաղում։ Իպսվիչ Թաունի կազմում Մինգսը անցկացրեց 63 հանդիպում՝ դառնալով 1 գոլի և 8 գոլային փոխանցման հեղինակ։


=== Բորնմութ ===
2015 թվականի հունիսի 26-ին Մինգսը 4 տարվա պայմանագիր կնքեց Բորնմութի հետ։ Ակումբը նրա համար վճարեց 8 միլիոն ֆունտ ստերլինգ։ Իր դեբյուտը նշեց օգոստոսի 25-ին՝ Անգլիայի լիգայի գավաթի Հարտլպուլ Յունայթեդի դեմ խաղում։ Առաջին հանդիպումը Պրեմիեր Լիգայում անցկացրեց օգոստոսի 29-ին՝ փոխարինման մտնելով Լեսթեր Սիթիի դեմ հանդիպման 45-րդ րոպեին, սակայն վնասվածք ստանալով 12 րոպե անց և փոխարինվելով Ադամ Սմիթի կողմից։ Այս վնասվածքի պատճառով Մինգսը բաց թողեց շուրջ 13 ամիս։
Մինգսը խաղադաշտ վերադարձավ 2016 թվականի սեպտեմբերի 20-ին՝ Անգլիայի լիգայի գավաթի Պրեստոն Նորթ Էնդի դեմ խաղում։ 2017 թվականի մարտի 8-ին նա 5 խաղով որակազրկվեց Անգլիայի ֆուտբոլի ասոցիացիայի կողմից Մանչեսթեր Յունայթեդի դեմ խաղում Զլատան Իբրահիմովիչի գլխին դիտավորյալ կանգնելու համար։ Սեպտեմբերի 6-ին Մինգսը երկարաձգեց իր պայմանագիրը ակումբի հետ։ Սեպտեմբերի 22-ին անգլիացին ստացավ մեջքի վնասվածք՝ բաց թողելով 7 ամիս։ Բորնմութի կազմում Մինգսը անցկացրեց ընդամենը 23 հանդիպում։


=== Աստոն Վիլլա ===
2019 թվականի հունվարի 31-ին Մինգսը մինչև մրցաշրջանի ավարտը վարձավճարով միացավ Աստոն Վիլլային։ Իր դեբյուտը ակումբի կազմում նշեց փետրվարի 2-ին՝ Ռեդինգի դեմ խաղում։ Իր առաջին գոլը խփեց փետրվարի 8-ին՝ Շեֆիլդ Յունայթեդի դեմ խաղում։ Մարտի 30-ին Մինգսը գոլ խփեց Բլեքբուրն Ռովերսի դեմ խաղում՝ օգնելով իր թիմին հաղթել 2-1 հաշվով։ Ապրիլի 10-ին անգլիացին հեռացվեց խաղադաշտից Ռոտերհեմ Յունայթեդի դեմ խաղում՝ ստանալով երկրորդ դեղին քարտը հանդիպման 34-րդ րոպեին։ Մայիսի 27-ին նա թիմի մեկնարկային կազմում խաղադաշտ դուրս եկավ Չեմպիոնշիպի փլեյ-օֆֆի եզրափակչի Դերբի Կաունտիի դեմ խաղում, իսկ Աստոն Վիլլան հաղթեց 2-1 հաշվով՝ տեղափոխվելով Պրեմիեր Լիգա։ Վարձավճարի ընթացքում Մինգսը անցկացրեց 18 հանդիպում՝ դառնալով 2 գոլի հեղինակ։
2019 թվականի հուլիսի 8-ին Մինգսը 20 միլիոն ֆունտ ստերլինգի դիմաց լրիվ տրանսֆերով տեղափոխվեց Աստոն Վիլլա։ Թիմի ավագի թևկապով նա առաջին անգամ խաղադաշտ դուրս եկավ նոյեմբերի 2-ին՝ Լիվերպուլի դեմ խաղում։ Պրեմիեր Լիգայում իր առաջին գոլը անգլիացին խփեց դեկտեմբերի 1-ին՝ Մանչեսթեր Յունայթեդի դեմ խաղում։


== Միջազգային կարիերա ==
Անգլիայի ազգային հավաքական Մինգսը առաջին անգամ հրավիրվեց 2019 թվականի օգոստոսի 29-ին՝ Բուլղարիայի և Կոսովոյի դեմ խաղերի համար, սակայն այս հանդիպումներում խաղադաշտ դուրս չեկավ։ Իր դեբյուտը ազգային հավաքականում նշեց հոկտեմբերի 14-ին՝ մեկնարկային կազմում խաղադաշտ դուրս գալով Բուլղարիայի դեմ խաղում։


== Կարիերայի վիճակագրություն ==


=== Ակումբային վիճակագրություն ===
2019 թվականի դեկտեմբերի 27-ի դրությամբ


=== Միջազգային վիճակագրություն ===
2019 թվականի դեկտեմբերի 27-ի դրությամբ


== Նվաճումներ ==


=== Ակումբային ===
Աստոն Վիլլա

Չեմպիոնշիպի փլեյ-օֆֆ. 2019


=== Անհատական ===
Չեմպիոնշիպի ամսվա լավագույն ֆուտբոլիստ. սեպտեմբեր 2014


== Ծանոթագրություններ ==


== Արտաքին հղումներ ==
Մինգսի պաշտոնական Տվիտերի էջը
Մինգսի պաշտոնական Ինստագրամի էջը
Մինգսը transfermarkt-ում
Մինգսը soccerbase.com-ում
Մինգսը WhoScored.com կայքում
Մինգսը Աստոն Վիլլայի պաշտոնական կայքում
Մինգսը Պրեմիեր Լիգայի պաշտոնական կայքում
Մինգսը ՈՒԵՖԱ-ի պաշտոնական կայքում
Մինգսը Անգլիայի ֆուտբոլի ասոցիացիայի կայքում